Kois Jisas tekeis enien paneke,
“Ni wruew tako ka onton wruew eltin.
Ka onton wruew ontonton eke tekeis tman iyn pan,
‘Tmam,
klon e nakwiesa re o niꞌi naka na tup eltin ka tako e natiy yie pe ka anak prum eke pe narto yi.’
Kois tman eke kwesa ruij o iyn eney kwana onton wruew eltin.
“Wuelwuen nink keijna kois onton wruew ontonton eke ketiy re o tartar iyn eney,
ka yi kwesa re ni korsum i ka kois yi keꞌeiylmana re o tartar iyn eke,
ka yi kwa kantri tako wakmen wuelwuen.
Ka tal eneyeke yi koso re pasin masupim kwa ka yi kaꞌaiynpaij atwuen iyn eney konuiyn eliy i.
Ka tpan pana o tartar iyn eneyeke konuiyn etek eliy yi,
kois tpan soklek etek kwama na kantri neyeke iyn otul konuiyn etek eliy re ka yi nink keꞌepem o tako.
Yi takpeiyla tektek i otul.
Paneke ka yi kwa keyiel ni tako iyn tal eney ka yi kesera yi iyn yi naso yi moiyl.
Ka ni neyeke kekeis i kwa keyieltek re puol iyn.
Otul takꞌal etek i,
olinka ni tako nink keij i otul epin.
Pana tem yi keyiel re puol karꞌaiyn re lek lilin eke ka yi kosoklek etek iyn yi nataiyl re puol naꞌaiyn re lek lilin eney.
“Yi kemen kwa ka yi keyiel keꞌes pan yi koso o soklek ka olon keniy kwana tman iyn eke kois yi tekeis pan,
‘Re ni tartar torso tmam iynjie moiyl oko,
re tertiy otul tartar iyn re tarꞌaiyn.
Ka yeke a wakmin tal eneyeke otul takꞌal etek ie.
Ye norua ney ka ye newue teken na tmam iynjie ko nien,
kois ye nekis i paneke,
“Tmam,
a kosu o soklek etek kwa na God ka kwama na e twana.
Iynwue neyeke yeke a nink kosu o mon iyn e nakiy yie pana ontom wruew niꞌi.
E naksu yie nemin pana tako yere ni torso e moiyl.” ’
Kois yi kroa ka yi kwa na tman.
“Olinka tem yi iynwue wakama wuelwuen eney,
tman iyn eke keyiel keꞌes i ka olon kataiyn etek onton iyn.
Ka yi takpeij kwama na onton eke ka yi kanaiytwama yi kois yi komuoiyliek i
“Kois onton wruew eke tekeis i paneke,
‘Tmam,
a kosu o soklek etek kwa na God ka kwa na e twana.
A nink kosu mon iyn e nakiy yie pana ontom wruew niꞌi nien.’
“Olinka tman eke tekeis re ni torso yi moiyl eke pan,
‘Ni neyeke,
ontok wruew iynjie isipiyn.
Paneke,
om nakyiel klos omon etek iynjie ka nakow nakwama nakter i.
Om nakter i wen aka ring tako ka nakter i rapan aka sendel tako.
Om nakwa nanaiypem bulmakaw onton kmarpem ka nakwama ka om naktalpaij i.
Entaꞌaiyn ka entosolsola tup peyien.
Sopana ontok wruew iynjie ney kamat oko olinka iynwue ney yi wakmen tasiꞌien enien,
yi koso lus oko,
olinka iynwue ney et tetera yi nien oko.’
Kois re korso otul prum eney ka re tarsolsola tup peyien.
“Tem re waron to tarꞌaiyn otul ka torsolsola ney,
onton wruew prum eke kwa koto koso wum.
Ka tem pana yi kwama titiy na no iyn tman,
yi klon ono ke reꞌien kak twapin.
Kois yi kekey ni tako tokso tman moiyl eke ka yi teksera yi na re wa torso o anan.
Ka ni tokso tman moiyl eke tekeis i paneke,
‘Wanam ontonton niꞌi ka kwama nien,
ka tmam katal bulmakaw prerekna onton,
nanen wanam ontonton kwa mon ka yi kwa weyiema mon enien.’
“Onton wruew prum klon aij eney ka eten kosoklek etek i,
paneke yi nink kepeiyl iyn yi naparwos no olonma.
Sopana tman kaparma na yi lilin ka yi keis koso yi aij iyn eten iyn eke nawaꞌiw i.
Olinka yi tekeis tman eke paneke,
E nakyiel!
Wlaiy tartar eney,
a kokuw re moiyl tweiyn tweiyn ka a kemin pana re ni torso e moiyl ka a nink kuwkaiy re aij pana e tekis ie.
Ka e nink keij ie o pana meme onton tako anta nokuw re ni lowon iynjie enton mana.
Olinka,
tpan pana ontom wruew eney kwa kaꞌaiyn re o tartar niꞌi kwa na re tmeiyn tarwa taltenien eney kwa weyiema nien notal,
e kotuel bulmakaw prerekna onton eney ka e toksulsula yi twana.”
“Ka tman tekeis i paneke,
‘Ontok wruew iynjie,
e ka toktuoiyl ie toktu tpan tartar,
ka o tartar pana a keꞌiep eney re o niꞌi.
Olinka,
eteke toso otul eneyeke ka et tosolsola ka etek et niꞌit namen omon,
nanen wanam ontonton niꞌi ka kmat oko ka iynwue ney yi wakmen taseꞌien enien.
Yi kwa klek taltenien olinka iynwue ney et tetera yi nien.’ ”